La Bibia piemontèisa/Testament Vej/Genesi/Genesi 17


17

La marca dl'Aleansa 

Quand che Abram a l'avìa fàit ij sò novanteneuv agn, Nosgnor a l'é manifestasse a chiel e a l'ha dije: "Mi i son El-Shaddai, ël  Dé tut-potent: serv-me con fidelità e viv na vita sensa rimpròcc. I farai n'Aleansa an tra mi e ti, ch'at darà la garansia che ij tò dissendent a saran motobin numeros". A sente sossì Abram a l'era prostërnasse con ël visagi për  tèra an adorassion.

Peui Nosgnor a l'ha dije: "Varda, costa-sì a l'é mia Aleansa an tra Mi e ti: ti 't saras ël pare 'd në strop ëd nassion. Pì 'd lòn, i veuj cambié tò nòm. A sarà pì nen Abram. D'adess an anans, tò nòm a sarà Abraham. Përchè ti 't saras ël pare 'd vàire nassion. It rendrai motobin fosonant. Ij tò dissendent a formeran vàire nassion e da ti a seurtran ëd rè. I confermerai mia Aleansa an tra mi e ti e con le generassion ch'a vniran apress ëd ti, da generassion a generassion. A sarà n'Aleansa sensa fin: i sarai tò Dé e 'l Dé 'd toa dissendensa. A ti e ai tò dissendent i farai cadò dl'antrega tèra 'd Canan, andoa ch'it vive adess coma 'n forësté. A sarà për sèmper soa proprietà e mi i sarai sò Dé".

Peui Nosgnor a l'ha dit a Abraham: "Ti e ij tò dissendent, da generassion a generassion, i l'eve da vardé ij tèrmin ëd l'Aleansa. A sarà cola vòsta responsabilità. Sta-sì a l'é la marca dl'Aleansa ch'as deuv manten-e për sèmper an tra mi e vojàutri, visadì, con ij tò dissendent: tùit j'òm a l'avran da sogetesse a la sirconcision. I tajereve vìa e cola-lì a sarà la marca dl'Aleansa an tra mi e vojàutri. Da generassion a generassion tùit ij mas-cc a saran sogetà a la sirconcision ant ël di ch'a fà eut da soa nassensa. Ëdcò a lòn a dovran esse sogetà ij serv ch'a nasso an vòsta ca o coj ch'a son nassù da qualsëssìa forësté ch'i l'eve catà. Tant ël serv nassù a toa ca coma col ch'i l'eve catà, a l'avran da sogetesse a la sirconcision. A l'é parèj che mia Aleansa a sarà marcà 'n sla vòsta carn coma n'Aleansa eterna, ch’a finirà mai. Tuti coj ch'as sogetran nen a la sirconcision a saran bandì da 'n tra 'l pòpol, përchè a l'avran contravnù a mia Aleansa".

Peui Nosgnor a l'ha dit a Abraham: "Rësguard a toa fomna Sarai, sò nòm a sarà pì nen Sarai, ma Sara. I la benedirai e ti 't avras un fieul da chila!".

Antlora Abraham a l'é campasse con la facia a tèra ma a grignava, përchè a lo chërdìa nen possìbil. A pensava: "Coma i podrìa mai vnì pare a l'età 'd sent agn? E coma ch'a podrìa mai Sara caté 'n cit a l'età 'd novant' agn?".  A l'é parèj che Abraham a l'ha dit a Nosgnor: "I sarai bin content che Ismael a arsèiva toa benedission!". Ma Nosgnor a l'ha replicà: "Nò, Sara, toa fomna, at darà 'n fieul e ti 't lo ciamras Isach. A sarà con chiel che mia Aleansa a sarà mantnùa për sèmper". Rësguard a Ismael, i lo benedirai 'dcò chiel, pròpi coma ch'it l'has ciamame. I lo rendrai motobin fosonant e i moltiplicarai ij sò dissendent. Chiel a vnirà 'l pare 'd dódes prinsi e Mi i lo rendrai na  nassion granda". Tutun, mia Aleansa a sarà con Isach, ël fieul ch'at darà Sara l'agn ch'a ven për cost temp-sì".

Quand che Nosgnor a l'ha finì 'd parlé, a l'ha chità Abraham. An col midem di Abraham a l'ha pijà Ismael e tùit ij sò sërvent, tant coj ch'a l'ero nassù 'nt soa ca coma coj ch'a l'avìa catà, visadì, tùit j'òm ëd soa ca, e a l'ha sugetaje a la sirconcision, pròpi coma che Nosgnor a l'avìa ordinaje. Abraham a l'avìa novanteneuv agn e sò fieul Ismael tërdes, quand ch'a l'é sugetasse a la sirconcision. Tùit e doi a son sogetasse a la sirconcision an col midem dì, con tùit j'òm ëd soa ca, tant coj ch'a l'ero nassù 'nt la ca d'Abraham coma coj ch'a l'avìa catà da 'd forësté.

Nòte 

Bibia
Testament Vej
Genesi